b'\n_START_ARTICLE_\nVaruh \xc4\x8dlovekovih pravic Republike Slovenije\n_START_PARAGRAPH_\nVaruh \xc4\x8dlovekovih pravic Republike Slovenije je dr\xc5\xbeavna institucija varuha \xc4\x8dlovekovih pravic Republike Slovenije, ki je bila v slovenski ustavni sistem vpeljana z novo Ustavo RS, ki je bila sprejeta decembra 1991. Varuha \xc4\x8dlovekovih pravic v Ustavi RS opredeljuje 159. \xc4\x8dlen, ki dolo\xc4\x8da, da se za varovanje \xc4\x8dlovekovih pravic in temeljnih svobo\xc5\xa1\xc4\x8din v razmerju do dr\xc5\xbeavnih organov, organov lokalne samouprave in nosilcev javnih pooblastil z zakonom dolo\xc4\x8di varuh pravic dr\xc5\xbeavljanov. Predhodnik ustanovitvijo institucije varuha \xc4\x8dlovekovih pravic je podobne naloge v Sloveniji opravljal Svet za varstvo \xc4\x8dlovekovih pravic in temeljnih svobo\xc5\xa1\xc4\x8din.\n_START_SECTION_\nDelo Sveta za varstvo \xc4\x8dlovekovih pravic in temeljnih svobo\xc5\xa1\xc4\x8din\n_START_PARAGRAPH_\nTa Svet je bil ustanovljen leta 1988 in je vseskozi deloval kot pluralno sestavljeno kolektivno telo. Njegovi \xc4\x8dlani so bili ugledni posamezniki slovenske javnosti, ki so na podro\xc4\x8dju varstva \xc4\x8dlovekovih pravic delovali nepoklicno. V obdobju, od leta 1988 do leta 1990, je deloval v okviru takratne Socialisti\xc4\x8dne zveze delovnega ljudstva, mandatar za sestavo Sveta pa je bil prof. dr. Ljubo Bavcon. Delovanje Sveta v tem obdobju je bilo omejeno na splo\xc5\xa1no raven, saj se je Svet omejil le na opozarjanje na kr\xc5\xa1enje \xc4\x8dlovekovih pravic v Sloveniji in Jugoslaviji preko javnih izjav. _NEWLINE_Leta 1990 je republi\xc5\xa1ka skup\xc5\xa1\xc4\x8dina sprejela poseben zakon o Svetu, s katerim mu je podelila tudi posebne zakonske pristojnosti za obravnavo posameznih primerov. S temi pristojnostmi je dobil Svet dostop do vseh informacij dr\xc5\xbeavnih organov, ki jih imajo danes tudi varuhi \xc4\x8dlovekovih pravic. Zakon je tudi dolo\xc4\x8dal, da se predsednik Sveta ter \xc4\x8dlani, ki jih on predlaga, volijo v skup\xc5\xa1\xc4\x8dini. S sprejetjem tega zakona je Svet postal neodvisna institucija in se je iz prostorov Socialisti\xc4\x8dne zveze preselil v prostore skup\xc5\xa1\xc4\x8dine. _NEWLINE_Od leta 1990 do konca leta 1994 je Svet dajal ve\xc4\x8dji poudarek obravnavi pobud posameznikov. Decembra leta 1993 je Dr\xc5\xbeavni zbor RS sprejel Zakon o varuhu \xc4\x8dlovekovih pravic, ki je dolo\xc4\x8dil pristojnosti Varuha in njegova pooblastila ter dal zakonsko podlago za ustanovitev te institucije. 29. septembra 1994 je bil tako na predlog predsednika republike Dr\xc5\xbeavni zbor Republike Slovenije za prvega varuha \xc4\x8dlovekovih pravic izvoljen Ivan Bizjak. Po izvolitvi je varuh predlagal dr\xc5\xbeavnemu zboru imenovanje \xc5\xa1tirih namestnikov, vendar je dr\xc5\xbeavni zbor na seji 8. decembra 1994 imenoval le tri. Za namestnike varuha so bili imenovani: Ale\xc5\xa1 Butala, France Jamnik in Jernej Rov\xc5\xa1ek. Namestniki imajo na podro\xc4\x8djih, za katera so pristojni, vsa pooblastila, ki jih zakon daje varuhu.'